Vrbanus episcopus, seruus seruorum Dej, venerabilibus fratribus archiepiscopo Vpsalensi eiusque suffraganeis salutem et apostolicam benediccionem. Nuper cum vinea Dominj Sabbaoth, sancta videlicet Romana ecclesia, ventrem suum doleret et amaricatis vlceribus grauia emittere suspiria cogeretur ex eo, quia filios vterj suj, quos enutriuerat et de infimis erigens ad culmina dignitatum extulerat, videlicet iniquitatis et perdicionis alumpnos, Robertum, olim basilice Duodecim apostolorum, wlgariter dictum Gebennensem, Johannem, olim tituli sanctj Marcellj, wlgariter dictum Ambianensem, Geraldum, olim tituli sancti Clementis, wlgariter dictum maioris monasterij, presbiteros, et Petrvm, olim sancti Eustachii, dyaconum, cardinales, conspiciebat matris vbera spernere et a rectitudinis tramite deuiare et non solum leges et monita materna despicere, sed eorum matris vtervm, quantum in eis erat, viperinis conatibus laniare, et quia ipsi, inconsutilem Dominj tunicam scindere satagentes, scandalorum et scismatum seminaria preparabant et fame sue prodigi et honoris proprij persequtores effectj non tantum seipsos nexibus peccatorum inuoluere, sed in reprobum sensum dati alios secum ad precipicium trahere conabantur, nos, qui diuina disponente clemencia predicte vinee sollicitudinem et curam gerebamus, prout gerimus, aduersus huiusmodi pretergradientes veritatis et recte fidej semitam et preuaricacionem addentes, vt eandem vineam demolirj valere[nt], jn virtute Altissimi de fratrum nostrorum consilio decernimus exurgendum et contra ipsos [et] nonnullos alios eis adherentes ac fauentes, inferius nominatos, per infrascriptum modum mediante iusticia duximus procedendum: siquidem si predicti nequam, nescientes in semitis iusticie dirigere gressus suos et timorem Dej pro oculis non habentes, contra nos conspiraciones, colligaciones et machinaciones diuersas facere et in ecclesia Dej scisma et diuisionem ponere ac ciuitatem nostram Anagniam et castrvm sanctj Angelj de vrbe et nonnulla alia castra, terras et loca, nobis et dicte ecclesie subiecta, occupare et occuparj facere seu illa occupantibus auxilium, consilium et fauorem prebere presumpsissent ac presumerent et insuper, vt dictam ciuitatem et alias terras prouincie nostre Campanie facilius occupare et occupata detinere ac alios ad consenciendum eorum iniquis voluntatibus et operibus violenter attrahere possent, magnam multitudinem gencium armigerarum, que britones et vastones nuncupantur, ad dictas ciuitatem uel prouinciam venire fecissent, et exinde quam plurima homicidia, sacrilegia, rapine, depopulaciones et alia mala ac dampna et scelera fuissent secuta, nos, qui salutem zelabamur illorum, sperantes ipsos ad cor reuersuros et viam iusticie repecituros (ͻ:-titur-), eos per venerabilem fratrem Petrvm, episcopum Portuensem, et dilectos filios nostros [Simonem],** tituli sanctorum Johannis et Paulj, presbiterum, et Jacobum, sancti Jeorgij ad Velum aureum, dyaconum, cardinales, pluries et per diuersos alios probos prelatos et alios magne auctoritatis viros ac eciam per litteras nostras iteratis vicibus, et (ͻ: ut) ad viam veritatis et iusticie redire et ab huiusmodi erroribus resipiscere vellent, duximus exhortandos ac eciam requirendos. Sed prefati nequam virj, in sua pertinacia et superbia obstinatj, post moniciones et exhortaciones huiusmodi contra nos, antea in vrbe per ipsos aut alios, ad quos spectabat, in papam electos ac debitis ac consuetis sollemnibus obseruatis inthronizatos et publice coronatos, quos tamquam papam et summum pontificem in missarum sollempniis et consistoriis publicis et priuatis consulendo et ordinando de statu Romane ecclesie et reipublice per plures menses tractauerant, recipiendo a nobis ecclesiastica sacra ac dignitates et beneficia ecclesiastica pro se et aliis a nobis impetrando, diuersos libellos diffamatorios fecerunt et ad diuersos prelatos et mundj principes transmiserunt, per quos asserebant, nos non verum papam fore, ac multa alia mala de nobis dicere presumpserunt et tandem, in profundum descenden[te]s malorum et cupientes sancte matris ecclesie scindere vnitatem, jn ciuitate Fundanensi cum quibusdam aliis, quos cum eorum machinacionibus et dyabolicis suggestionibus ad eorum impium propositum attraxerant, congregati in domo iniquitatis filij Honorari (ͻ:-ti) Gaycanj, olim comitis Fundorum, cum ipsius Honoratj auxilio et fauore prefatum Robertum temere eligendo antipapam fecerunt ipsumque ausu sacrilego papam nominare presumebant et presumunt, jpseque Robertus se papam nominare ausu temerario non pauescebat nec pauescit. Preterea cum eciam iniquitatis alumpnus Petrus, olim archiepiscopus Arelatensis et camerarius noster, dudum dyabolico spiritu instigatus, de vrbe predicta, vbi nobiscum erat, absque licencia nostra quasi furtiue recessit et de camera nostra quamplurima jocalia et alias res et bona magni valoris et preciosa ad nos et Romanam ecclesiam pertinencia secum apportasset et, ad dictam ciuitatem Anagnensem se conferens, cum prefatis sceleratis viris Roberto, Johanne, Geraldo et Petro, olim cardinalibus, diuersas colligaciones et conspiraciones contra nos ordinare ac facere et ad conducendas dictas gentes armigeras ad dictam ciuitatem Anagnensem consilium, auxilium et fauorem prebere, et tam ipse quam perdicionis filius Jacobus, olim patriarcha Constantinopolitanus, Nicolaus, olim archiepiscopus Cusentinensis, Petrus, olim Vrbenetanus, Guillermus, olim Vrbinas, Petrus, olim Montisflasconensis, Johannes, olim Gebennensis, et Franciscus, olim Caiacensis, episcopi, et Bertrandus Raffini, olim clericus camere apostolice, et Masellus Casillj, olim rector ecclesie sancte Marie pedis gripte prope Neapolim, ac eciam iniquitatis filij Honoratus Gaycanj, olim comes Fundorum, Antonius, olim comes Casertanensis, Franciscus de Vico, olim prefectus vrbis, Johannes de Malestred, Nicolaus Spinellus de Inuenacio, Animal dictus de Neapolj, Siluester Bunde, Bernardus de Lasala, Petrus de Lasaga, olim milites, et Guilhonetus de Lasala, domicellus, in reprobum sensum datj, prefato Roberto antipape adherere ac fauere et eorum linguis transeuntibus super terram os in celum ponere presumentes, non fuerint veriti nec vererentur publice asserere, per alias asserj et predicari facere, nos non esse papam et Romanum pontificem, et eorum falsis et confictis mendaciis quamplura enormia mala de nobis dicere et se ab vnitate Romane ecclesie separare et scisma ac diuisionem, quantum in eis erat, in Dei ecclesia ponere, ac Franciscus de Vico ciuitatem nostram Viterbiensem, et Iohannes de Malestred, Siluester, Bernardus, Petrus de Lasaga et Guilhonetus predicti, cum nonnullis eorum complicibus, dictam ciuitatem Anagnensem ac eciam nonnullas alias terras nostras et Romane ecclesie occupare, et tam ipsi quam eciam alij superius nominatj nonnullas alias terras nostras et dicte ecclesie occupantibus et inuadentibus auxilium, consilium et fauorem prebere presumpsissent et presumerent, crimen heresis, scismatis, lese maiestatis et apostasie dampnabiliter incurrendo, et huiusmodi excessus et scelera tunc essent, prout sunt, adeo notoria, quod nulla poterant, prout nec possunt, tergiuersacione celari, quod nos absque alia informacione iuste potuissemus animaduertere in eos sceleratos viros, nos tamen, ad cautelam et maiorem certitudinem premissorum, dilecto filio Johanni, tituli sancte Sabine, et bone memorie Guillermo, tituli sancti Eusebij, presbiteris cardinalibus dudum ac successiue, commisimus, vt se de predictis informarent et, que per informacionem huiusmodi reperirent, nobis referre curarent, et tandem, huiusmodi informacione per eos recepta, cum ipsi nobis in consistorio retulissent, se reperisse premissa omnia et singula fuisse et esse notoria, nos, nequeuntes absque graui offensa Christi et remorsu consciencie tot et tantos excessus et scelera amplius tolerare, aduersus prefatos sceleratos viros in virtute Altissimi de dictorum fratrvm consilio, vt premittitur, duximus exurgendum et contra ipsos super premissis procedendum ac, eis ad hoc legittime citatis et aliis debitis iuris sollempnibus obseruatis, per nostram diffinitiuam sentenciam decreuimus et declarauimus prefatos Robertum, Johannem, Geraldum et Petrvm, cardinales, necnon Jacobum, olim patriarcham, Petrvm Arelatensem, Nicolaum, olim Cusontinensem, archiepiscopos, Petrvm, olim Vrbenetanum, Guilelmum, olim Vrbinacensem, Petrum, olim Montisflasconensem, Johannem, olim Gebennensem, et Franciscum, olim Caiaciensem, episcopos, ac Bertrandum et Masellum necnon Honoratum et Antonium, olim comites, Franciscum de Vico, olim prefectum, Johannem de Malestred, Nicolaum Spinellum, Siluestrvm, Bernardum, Petrvm de Lasaga et Guilhonetum fuisse et esse scismaticos et apostotas (!) et contra nos conspiratores et blasfemos et tamquam hereticos puniendos et reos criminis lese maiestatis, ipsosque propter premissa fore excommvnicatos et anathematizatos, ac eos excommvnica[ui]mus et anathematizauimus, ac ipsos incidisse in penas et sentencias, tam a iure quam ab homine in talia perpetrantes inflictas et promulgatas, ac eciam in penas et sentencias contentas in processibus felicis recordacionis Johannis xxij et Clementis vj, Romanorum pontificum, predecessorum nostrorum, contra occupatores, jnuasores et turbatores terrarum Romane ecclesie factis; et eciam declarauimus dictos Robertum, Johannem, Geraldum et Petrum olim cardinales fuisse et esse depositos, et ipsos deponimus a cardinalatibus dicte Romane ecclesie et ab omni cardinalatus commodo et honore, ipsosque omnibus honoribus, dignitatibus, prelaturis, personatibus et officiis ac beneficiis ecclesiasticis quibuscunque fuisse et esse priuatos et fore ad illa inhabiles, et inhabilitauimus eciam ad habenda, ac eciam declarauimus predictos olim patriarcham, archiepiscopos et episcopos fore depositos et eciam deponimus ab omnibus dignitatibus, eciam pontificalibus, et tam ipsos quam Bertrandum et Masellum prefatos ab omnibus officiis et beneficiis ecclesiasticis et prelaturis quibuslibet, necnon predictos Honoratum et Antonium, olim comites, Franciscum de Vico, Johannem de Malestret, Nicolaum Spinellum, Siluestrvm, Bernardum, Petrvm de Lasaga et Guilhonetum a quibuscunque dignitatibus et honoribus ac gradu milicie et cingulo militarj priuatos et depositos fuisse et esse, ipsosque priuauimus et deposuimus, ac eciam declarauimus tam predictorum olim cardinalium quam eciam aliorum omnium proxime nominatorum ac dampnatorum bona mobilia et immobilia ac iura et iurisdicciones fuisse et esse confiscata, et confiscauimus, et personas eorum detestabiles et infames fuisse et esse exponendos (ͻ: -das), et exposuimus a christifidelibus capiendas, vt sic capte, si absque eorum fuga et euasionis periculo fieri posset, nobis indilate transmitterentur, alioquin in artis carceribus detrvderentur et sub fida custodia detinerentur, donec aliud super hoc mandaremus decernentes; preterea receptatores, defensores et fautores eorum excommunicacionis sentencia jnnodauimus, absolucione ipsorum preterquam in mortis articulo Romano pontifici reseruata. Et insuper decreuimus, quod quicunque aliquem predictorum scienter presumerent ecclesiastice tradere sepulture, excommvnicacionis sentencie subjacerent, a qua absolui non possent, nisi propriis prius manibus extumularent et procul eicerent ab ecclesiastica sepultura corpora eorundem; et subsequenter districcius inhibuimus omnibus et singulis christifidelibus utriusque sexus, cuiuscunque status, gradus, ordinis, condicionis, dignitatis et preeminencie existant, eciam si regia, reginalj, jmperialj uel pontificalj sev quauis alia dignitate fulgerent, eciam si essent sancte Romane ecclesie cardinales, ne in ciuitatibus, castris, terris, villis uel locis suis aliquem predictorum dampnatorum scienter recipere sev ipsis ad alia aditum prebere uel ad illa, in quibus predicti dampnati uel aliquis eorum habitarent uel moram traherent, blada, vinum, carnes, pannos et ligna, victualia, pecunias, merces, res uel quecunque bona alia ad eorum vsum vtilia portare, mittere uel deferre sev portari aut mittj uel deferri facere presumerent; nec per alios predicti Robertus, Johannes, Geraldus et Petrvs et alii dampnatj, superius nominatj, caperentur, detinerentur et ad nos transmitterentur, quinymo omnibus christifidelibus districte precipimus, quod ipsi et eorum quilibet prestarent eis, qui eosdem capere sev captos detinere et ad nos transmittere vellent, opportunum consilium, auxilium et fauorem. Qui vero premissa uel aliquid premissorum facerent, sev qui prefatum Robertum, qui se Clementem papam nominat, scienter papam nominarent, tenerent, crederent sev predicarent, si persone singulares, excommvnicacionis, si vero communitas sev uniuersitas forent, interdicti sentencias incurrerent, corpora et ciuitates ac terre ipsorum aliorum carerent commercio ciuitatum, terrarum atque locorum, ac ciuitates ipse pontificalj dignitate se noscerent fore priuandos (ͻ: -das). Et volumus, quod ab huiusmodi excommvnicacionis sentencia nullus ab alio, quam a Romano pontifice preterquam in mortis articulo possit absoluj; nec interdictum huiusmodi per alium quam per eundem Romanum pontificem relaxari valeret. Omnes insuper, qui a prefato Roberto tamquam a Romano pontifice quascumque gracias, indulgencias, donaciones, priuilegia, dispensaciones sev prelaturas, dignitates, personatus sev quauis alia beneficia uel officia ecclesiastica uel mundana per se uel per interpositam personam peterent sev eciam proprio motu oblata dona sev concessa acceptarent sev reciperent, decreuimus fore inhabiles, et eos inhabilitauimus ad premissa et alia queuis bona ecclesiastica obtinenda, et priuauimus jam obtentis; et nichilominus si persona foret singularis, excommvnicacionis, si vero commvnitas uel queuis vniuersitas, interdicti incurrerent sentencias ipso facto, a qua quidem excommvnicacionis sentencia aliquis absoluj [non posset, et si aliquo]*** juramento, obligacione, promissione, summissione uel pacto quacunque firmitate vallato antea fuissent astricta, alias eciam penas eisdem dampnatis infliximus, penis aliis a iure eis inflictis in suo robore duraturis. Volumus insuper, quod omnes ac singuli christifideles, qui crvcis assumpto karactere ad prefatorum scismaticorum et dampnatorum exterminium se accingerent et eos pro posse sequerentur, illa gauderent indulgencia illoque priuilegio essent munitj, que accedentibus in terre sancte subsidium conceduntur, prout in diuersis notsris inde confectis litteris plenius continetur. Volentes igitur quod premissa ad commvnem noticiam omnium christifidelium deducantur, ffraternitati vestre per apostolica scripta districte precipiendo mandamus, quatenus quilibet vestrum, [ad] quos presentes littere uel earum transsumptum tuo, frater episcope, sigillatum sigillo peruenerint, sub pena excommvnicacionis, quam quilibet vestrum, in (ͻ: qui) mandato nostro huiusmodi non paruerint, cum effectu incurrere volumus ipso facto, in ecclesiis vestris, verbo Dei primitus per vos uel alios ad hoc ydoneos coram populo sollenniter ac publice proposito, saltem semel ac eciam per religiosos predicatorum minorum heremitarum sancti Augustini et sancte Marie de monte Carmelo, quos quidem religiosos, si monicionibus nostris et mandatis in hac parte non paruerint, excommvnicacionis sentenciam incurrere volumus ipso facto, in vestris kathedralibus et ipsorum religiosorum ecclesiis et locis aliis, de quibus vobis videbitur, dum missarum celebrabuntur sollempnia uel alias cum ibidem mayor populi aderit multitudo, ac eciam in vestris et dictorum religiosorum predicacionibus publicis singulis diebus dominicis omnia et singula supradicta publicetis et exponatis sev publicari et exponi alta voce et int(t)elligibiliter in wlgari faciatis, ac presencium litterarum copias portis vestrarvm dictarum kathedralium et dictorum religiosorum eeclesiarum publice faciatis affigi, con[tra]dictores per censuram ecclesiasticam, appellacione postposita, compescendo, non obstantibus quibuscunque exempcionibus et aliis priuilegiis eisdem ordinibus eorumque personis et locis, uel quibusuis aliis ab apostolica sede concessis, sev si prefatis religiosis uel quibusuis aliis commvniter uel diuisim a prefata sede indultum existit, quod interdici, suspendj uel excommvnicari non possint, per litteras apostolicas non facientes plenam et expressam ac de verbo ad verbum de indulto huiusmodi eorumque ordinibus, locis et nominibus propriis mencionem. Vervm quia presentes littere nequirent forsan propter viarum discrimina vel alias vestrum singulis commode presentari, volumus quod per te, frater archiepiscope, vobis, suffraganeis et aliis prelatis ciuitatis et dyocesis Vpsalensis, et per vos, suffraganeos, vestris subditis dictarum litterarum transsumptum, manv publica confectum et illius ex vobis, qui huiusmodi transsumptum transmittat, sigillo sigillatum, transmittatur, cui adhiberi volumus velud originalibus plenam fidem. Datum Rome, apud sanctam Mariam in Transtyberim, viij ydus Nouembris, pontificatus nostri anno primo.